b'\n_START_ARTICLE_\nETA\n_START_PARAGRAPH_\nEuskadi Ta Askatasuna ali ETA (baskovsko Baskovska domovina in svoboda) je bila paravoja\xc5\xa1ka baskovska teroristi\xc4\x8dna organizacija. Evropska unija, OZN in ZDA so jo pri\xc5\xa1tevale med teroristi\xc4\x8dne organizacije._NEWLINE_Etin cilj je bil ustanovitev neodvisne socialisti\xc4\x8dne baskovske dr\xc5\xbeave na obmo\xc4\x8dju pokrajine Baskije med \xc5\xa0panijo in Francijo, kjer prebivajo Baski. Organizacija je izvr\xc5\xa1ila okrog 900 ubojev in ve\xc4\x8d deset ugrabitev. Ustanovljena je bila leta 1959 kot odgovor na represijo frankisti\xc4\x8dnega re\xc5\xbeima nad baskovsko kulturo in jezikom in se je iz skupine, ki je zagovarjala tradicionalni na\xc4\x8din \xc5\xbeivljenja, hitro razvila v skupino, ki se z oro\xc5\xbejem bori za neodvisnost._NEWLINE_Delovala je v celotni \xc5\xa0paniji, financirala pa se prete\xc5\xbeno z ugrabitvami, ban\xc4\x8dnimi ropi, preprodajo mamil in tako imenovanim pobiranjem\xc2\xa0\xc2\xbbza\xc5\xa1\xc4\x8dite\xc2\xab. \xc5\xa0tevilo napadov je po 11. septembru 2001 padlo, a organizacija ni prenehala z nasilnimi dejanji. Za Eto najbolj zna\xc4\x8dilen na\xc4\x8din napada je bilo podtikanje bomb, predvsem v avtomobilih. Nekaj \xc4\x8dasa pred eksplozijo so predstavniki ETA obi\xc4\x8dajno opozorili medije z enim ali ve\xc4\x8d telefonskimi klici._NEWLINE_ETA je delovala predvsem v \xc5\xa0paniji, \xc5\xa1e posebej v Baskiji, Navarri in nekaj manj v Madridu, Barceloni in turisti\xc4\x8dnih delih \xc5\xa1panske sredozemske obale. Pribli\xc5\xbeno 65\xc2\xa0% Etinih pobojev je bilo izvr\xc5\xa1enih v Baskiji, sledi Madrid s 15\xc2\xa0%. Organizacija je umorila na stotine ljudi, med njimi okoli 340 civilistov, in jih ugrabila na ducate, v njihovih akcijah proti tako imenovanim sovra\xc5\xbenikom baskovskega ljudstva. Ve\xc4\x8d kot 700 pripadnikov je zaprtih po zaporih v \xc5\xa0paniji, Franciji in ostalih dr\xc5\xbeavah._NEWLINE_22. marca 2006 je ETA razglasila trajno premirje, vendar je 23. septembra istega leta oznanila, da bo nadaljevala oboro\xc5\xbeen boj vse do baskovske neodvisnosti. 20. oktobra 2011 je ETA sporo\xc4\x8dila, da se dokon\xc4\x8dno odpoveduje oboro\xc5\xbeenemu boju za osamosvojitev Baskije. 2. maja 2018 je objavila pismo, datirano na 16. april 2018, v katerem sporo\xc4\x8da, da je dokon\xc4\x8dno razpustila vso svojo strukturo in kon\xc4\x8dala s politi\xc4\x8dno dejavnostjo.'